पैर में स्वेलिंग, बॉडी में कई जगह लाल निशान; मां बोली- बच्चे डरे हुए हैं
Student beaten with pipe for bringing chips-cold drink: School director arrested in Ghaziabad, FIR lodged in Nandgram police station चिप्स-कोल्डड्रिंक लाने पर छात्र को पाइप से पीटा : गाजियाबाद में स्कूल निदेशक गिरफ्तार, नंदग्राम थाने में हुई FIR
गाजियाबाद के एमएल पब्लिक स्कूल में डायरेक्टर ने 9वीं क्लास के दो छात्रों की पिटाई कर दी। छात्र लंच में चिप्स और कोल्ड ड्रिंक लेकर आए थे। डायरेक्टर ने जैसे ही दोनों को चिप्स-कोल्ड ड्रिंक खाते-पीते देखा तो वह भड़क गए। उन्हें प्लास्टिक के पाइप से पीटना शुरू कर दिया।
डायरेक्टर ने छात्रों को इतनी बुरी तरह से पीटा कि उनकी बॉडी पर कई जगह चोट के निशान उभर आए हैं। पैर में स्वेलिंग भी आ गई है। बच्चों ने घर पहुंचकर इस बारे में घरवालों को बताया। जिसके बाद घरवालों की शिकायत पर शनिवार को मामला दर्ज करके आरोपी डायरेक्टर को गिरफ्तार कर लिया गया है।
मां थी बीमार, इसलिए नहीं बनाया था खाना
राजनगर एक्सटेंशन में ज्योति सुपर विलेज हाउसिंग सोसाइटी है। यहां रहने वाले इलेक्ट्रॉनिक व्यापारी रितेश गुप्ता का 13 साल का बेटा केशव गुप्ता एमएल पब्लिक स्कूल में पढ़ता है। मां मनीषा गुप्ता ने बताया कि उनकी तबियत खराब थी। इसलिए वे लंच नहीं बना पाई थीं। उन्होंने शुक्रवार को लंच में बेटे को चिप्स और कोल्ड ड्रिंक देकर स्कूल भेज दिया।
केशव गुप्ता के मुताबिक, वो अपने क्लास मेट्स के साथ चिप्स खा रहा था। तभी स्कूल डायरेक्टर राजू चौधरी ने उसको देख लिया और प्लास्टिक के पाइप से पिटाई की। इस वजह से उसके शरीर में कई जगह चोटें आई हैं। बता दें, राजू चौधरी स्कूल डायरेक्टर के साथ ही प्रिंसिपल भी हैं।
कॉलर से पकड़कर दीवारों पर टक्कर मारी
स्कूल में पढ़ने वाले 9वीं के छात्र दिशांत चौहान की मां मोनिका ने कहा, ''5-6 बच्चों को स्कूल के डायरेक्टर ने बहुत ही बेरहमी से पीटा है। लड़कियों को चोटी पकड़कर घसीटा है। लड़कों को कॉलर से पकड़कर दीवार पर टक्कर मारी है। मेरे बेटे को डंडे से मारा गया। लात-घूसों से भी पीटा। बच्चों के ब्लड निकल रहा है।
लकड़ी से फट्टों से इतना मारा है कि वो तक टूट गए हैं। बच्चे डरे हुए हैं। मेरी बेटी को रोज स्केल से मारते हैं। बच्चे का साल खराब करने की धमकी देते हैं। ये कौन सा तरीका है। बच्चे तो बचपन में ही जिएंगे।''
पुलिस ने छात्र का मेडिकल कराया
इसके बाद छात्रों के परिजन देर शाम थाना नंदग्राम पहुंचे। उन्होंने स्कूल निदेशक के खिलाफ बेरहमी से पिटाई करने की शिकायत की। पुलिस ने चोटों के निशान देखते हुए घायल छात्र को तुरंत मेडिकल के लिए भेज दिया।
एसीपी आलोक दुबे ने बताया कि दो छात्रों की पिटाई का मामला सामने आया है। परिजनों की तहरीर के आधार पर थाना नंदग्राम में मुकदमा दर्ज कर शनिवार को डायरेक्टर राजू चौधरी को अरेस्ट कर लिया गया है। आगे की कार्रवाई की जा रही है।